SL Uradni list Evropske unije L 279/1

UREDBA SVETA (ES) št. 1491/2006

z dne 10. oktobra 2006

o sklenitvi sporazuma v obliki izmenjave pisem v zvezi s podaljšanjem Protokola o možnostih ribolova in finančnem prispevku, predvidenih s Sporazumom med Evropsko gospodarsko skupnostjo in vlado Republike Gvineje Bissau o ribolovu v obalnih vodah Gvineje Bissau, za obdobje od 16. junija 2006 do 15. junija 2007

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 v povezavi s členom 300(2) in prvim pododstavkom člena 300(3) Pogodbe,

ob upoštevanju predloga Komisije,

ob upoštevanju mnenja Evropskega parlamenta (1),

ob upoštevanju naslednjega:

(1) V skladu s členom 17 Sporazuma med vlado Republike Gvineje Bissau in Evropsko gospodarsko skupnostjo o ribolovu v obalnih vodah Gvineje Bissau (2) pogodbenici pred iztekom Protokola, priloženega k Sporazumu, začneta pogajanja, da se dogovorita o vsebini protokola za naslednje obdobje in po potrebi o spremembah ali dodatkih k Prilogi.

(2) Sedanji protokol je bil odobren z Uredbo Sveta (ES) št. 249/2002 (3) in spremenjen v skladu s sporazumom odobrenim z Uredbo Sveta (ES) št. 829/2004 (4). Pogodbenici sta sklenili, da bosta v obdobju do zaključka pogajanj podaljšali protokol, za obdobje enega leta s sporazumom v obliki izmenjave pisem.

(3) V interesu Skupnosti je, da se to podaljšanje odobri.

(4) Treba je potrditi način razdeljevanja ribolovnih možnosti med države članice v okviru protokola, ki se bo iztekel –

SPREJEL NASLEDNJO UREDBO:

Člen 1

Sporazum v obliki izmenjave pisem v zvezi s podaljšanjem Protokola o možnostih ribolova in finančnem prispevku, predvidenih s Sporazumom med Evropsko gospodarsko skupnostjo in vlado Republike Gvineje Bissau o ribolovu v obalnih vodah Gvineje Bissau, za obdobje od 16. junija 2006 do 15. junija 2007 (5), se odobri v imenu Skupnosti.

Člen 2

1. Ribolovne možnosti, določene s Protokolom, se razporedijo med države članice na naslednji način:

(a) kozice: — Italija 1 776 BRT, — Španija 1 421 BRT, — Portugalska 1 066 BRT, — Grčija 137 BRT;

(b) ribe kostnice/glavonožci: — Španija 3 143 BRT, — Italija 786 BRT, — Grčija 471 BRT;

(c) plovila za ribolov tunov s potegalkami: — Španija 20 plovil, — Francija 19 plovil, — Italija 1 plovilo;

(d) plovila za ribolov z ribiško palico in površinskimi parangali: — Španija 21 plovil, — Francija 5 plovil, — Portugalska 4 plovila.

2. Če zahtevki za dovoljenja držav članic iz odstavka 1 ne zajemajo vseh ribolovnih možnosti, ki jih določa Protokol, lahko Komisija upošteva zahtevke za dovoljenja katere koli druge države članice.

Člen 3

Države članice, katerih plovila lovijo ribe v okviru tega sporazuma, obvestijo Komisijo v skladu z Uredbo Komisije (ES) št. 500/2001 z dne 14. marca 2001 o podrobnih pravilih za uporabo Uredbe Sveta (EGS) št. 2847/93 o nadzoru ulova z ribiškimi plovili Skupnosti v vodah tretjih držav in mednarodnih vodah (6) o količini vsakega staleža, ulovljenega v ribolovnem območju Gvineje Bissau.

Člen 4

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Luxembourgu, 10. oktobra 2006 Za Svet Predsednik H. HEINÄLUOMA

(1) Še ni objavljeno v Uradnem listu.

(2) UL L 226, 29.8.1980, str. 34. Sporazum, kakor je bil nazadnje spremenjen s protokolom za obdobje od 16. junija 2001 do 15. junija 2006 (UL L 19, 22.1.2002, str. 35).

(3) UL L 40, 12.2.2002, str. 1.

(4) UL L 127, 29.4.2004, str. 25.

(5) UL L 200, 22.7.2006, str. 9.

(6) UL L 73, 15.3.2001, str. 8.